ليوم صابحين الناس لي كيدورو بالكمامة في الشارع كثار بزاف من الأيام لي فاتت، تقريبا واحد التسعين في المية من لي شفتهم بالكمامة، طبعا مكنهدرش على الكمامة مغطية الفم والنيف كيف خاص تكون، كندوي على كمامة في الفم والعنق المهم بنادم معلق معاه كمامة وملي كتقرب ليه راه كيطلعها فوجهو، ومع واحد القلة قليلة بزاف لي بلا كمامة نهائيا وهادشي مباشرة من بعد خطاب الملك، اما قبل الخطاب بنادم النص فيه كان معتابر كورونا مؤامرة ووهم وغير سخانة والدولة فاضحة الدنيا، وحتى نسبة الموت بزاف كانو كيظنو أن الدولة كتقيد أي واحد مات موت الله أو بشي مرض آخر أنه مات بكورونا، حقا هادشي غير منطقي ومكيدخلش للعقل، ولكن راه هاكة كيفكرو الناس في أغلب دول العالم من غير الشينوا وووهان بالظبط، حنا راهب يخير عندنا غير المشككين أما فالنكليز الناس خرجوا كيطيحو البوطوان ديال السانك جي حيت هي سباب كورونا، طبعا حنا منقروش نوصلو لهاد المستوى ديال الكلخ لأنه كيتطلب وجود بوطوات ديال سانك جي أولا. في الدول العالم الغنية والفقيرة كاين ناس كيشككو في كورونا وفي خطورتها، ولكن على الأقل في الدول الأخرى كاين قنوات تواصل بين الدولة والمواطنين وكاين أجهزة وأحظاب وجمعيات وعقائد لي تخلي الناس يتنظمو ويحتارمو نوعا ما إرشاجات الدولة، ولكن في الحالة ديالنا كاين غياب شبه تام للأحزاب ولآلاف جمعيات المجتمع المدني لي تكون تفرق في القفف ديال رمضان أو العيد لكبير وتجمع في المساعدات وتفرقها، ماشفناش كاع نهائيا حملات تحسيسية بمشاركة السلطة أو لمساعدتها على الأقل غير في الأحياء لي فيها دوك الأحزاب هوما لي كيسيرو الشان العام، فقط كتمع الهدرة على المناصب والتعيينات وشد ليا نقطع ليك في البرلمان، وكيوجدو للإنتخابات الجايا. الاحزاب السياسية من الاشياء لي بانت أنها غير زايدة فهاد الجايحة والبلاد يمكن تمشي بلا بيها بل العكس هي كتعرقل هاد السير الطبيعي عبر الفضائح لي كتخرج منها في كل ساعة، احزاب ومناضلين شغلهم الشاغل اللوائح الإنتخابية ووزيعة المناصب، وفي الوقت لي البلاد حتاجت التعاون والمساعدة ولو غير بالتوعية والتحسيس وتقديم الدعم اللوجستيكي والبشري على الأقل غير في الأحياء لي كيسيروها، تاواحد مابان أو دار شي مبادرة لي بقات راسخة في أذهان المغاربة، المقدم ديال دوار ولاد بلعيد أثبت أنه أكثر فائدة لدواره من كاع الأحزاب المغربية لي لاباس كون كانت بلا فائدة بل هي في أحيان كثيرة مضرة كاع. 
الاحزاب بانت أنها غير زايدة فهاد الجايحة والبلاد يمكن تمشي بلا بيها.. المقدم ديال دوار ولاد بلعيد أثبت أنه أكثر فائدة لدواره من كاع الأحزاب المغربية لي لاباس كون كانت بلا فائدة فقط بل هي في أحيان كثيرة مضرة كاع